Kragtoevoer na Pta-Oos dán herstelDie Mooikloof-substasie na die brand. Foto: Solly Msimanga/Twitter Dit kom nadat verskeie buurte sedert Dinsdag sonder krag was nadat ŉ brand by die Mooikloof-substasie uitgebreek het. Selby Bokaba, woordvoerder van die Tshwane-metro, het gesê danksy ŉ toegewyde span ingenieurs en tegnici sal “noodgebiede” soos hospitale vandag teen 16:00 weer elektrisiteit hê en sal daar teen 20:00 ook elektrisiteit aan ander gebiede voorsien word. Hy het gesê die krag behoort teen middernag oral weer aan te wees. Bokaba het gesê berigte dat die kragtoevoer eers oor vyf tot sewe dae herstel gaan wees, is verkeerd. Soveel as 11 voorstede in die ooste van Pretoria is sedert Dinsdag 11:00 sonder krag. Dit sluit in die Pretoria-Oos-hospitaal en Woodlands Mall. Volgens Bokaba beloop die skade wat aangerig is sowat R45 miljoen. Dit is nog nie bekend wat die brand veroorsaak het nie. Volgens Bokaba het die span ŉ “wonderwerk” verrig om die substasie te herstel en was hulle teen Woensdagoggend reeds besig om nuwe kragkabels aan te lê en om die Woodhill-substasie se kabels te herlei. Gebiede wat deur die onderbreking geraak is sluit in Boardwalk Meander, Garsfontein, Mooikloof, Mooikloofrif, Moreletapark, Mooikloof-landbouhoewes, Onbekend, Pretoriuspark, The Wilds, Woodhill en Zwavelpoort. Die stad het inwoners om verskoning gevra vir die kragonderbrekings. Inwoners wat geraak word deur kragonderbrekings kan die woord “power”, gevolg deur hul munisipale rekeningnommer, na 44676 SMS of die inbelsentrum skakel by 012 358 9999 of dit op die metro se webtuiste www.tshwane.gov.za aanmeld.